**Informatīvais ziņojums**

**„Par 2016.gada 2.februāra sēdes protokollēmuma (Nr.5; 32.§) „Rīkojuma projekts “Par informācijas sabiedrības attīstības pamatnostādņu ieviešanu publiskās pārvaldes informācijas sistēmu jomā. Mērķarhitektūra v1.0” 2.punkta izpildi””**

Sagatavoja:

Vides aizsardzības un reģionālās attīstības ministrija

2016.gads

SATURS

1. Pamatojums ziņojuma sagatavošanai……………………………………………...…… 3. lp.

2. Situācijas apraksts…………………………………………………………………....… 4. lp.

3. Priekšlikumi …………………………………………………………………………… 7. lp.

Pielikums Nr.1 Projekta “Valsts un pašvaldību iestāžu tīmekļvietņu vienotā platforma” ideja

Pielikums Nr.2 Projekta “Pašvaldību klientu informācijas pārvaldības risinājums” projekta ideja

# ZIŅOJUMA MĒRĶIS UN PAMATOJUMS ZIŅOJUMA SAGATAVOŠANAI.

Eiropas Komisija 2014.gada 11.novembrī apstiprināja Latvijas izstrādāto Kohēzijas politikas fondu 2014.-2020.gada plānošanas perioda darbības programmu „Izaugsme un nodarbinātība” (turpmāk – darbības programma). Darbības programma noteic, ka, īstenojot specifisko atbalsta mērķi Nr.2.2.1. „Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” (turpmāk – SAM 2.2.1.), tiks uzlabota un pilnveidota publiskās pārvaldes datu apmaiņas, publicēšanas un uzturēšanas infrastruktūra, datu pieejamība un to izmantošanas iespējas, kā arī pilnveidoti publiskās pārvaldes procesi, ietverot arī pasākumus administratīvā sloga samazināšanai un efektīvākam valsts pārvaldes organizatoriskajam procesam.

Informatīvais ziņojums „Par 2016.gada 2.februāra sēdes protokollēmuma (Nr.5; 32.§) “Rīkojuma projekts “Par informācijas sabiedrības attīstības pamatnostādņu ieviešanu publiskās pārvaldes informācijas sistēmu jomā. Mērķarhitektūra v1.0” 2.punkta izpildi” (turpmāk – Ziņojums) sagatavots atbilstoši Ministru kabineta 2016.gada 2.februāra sēdes protokollēmuma Nr.5 (32.§) “Rīkojuma projekts “Par informācijas sabiedrības attīstības pamatnostādņu ieviešanu publiskās pārvaldes informācijas sistēmu jomā. Mērķarhitektūra v1.0”” 2.punktam, kas nosaka, ka atbildīgajai nozares ministrijai vai institūcijai par projektu, kas ir iekļauts Ministru kabineta 2015.gada 17.novembra noteikumu “Darbības programmas “Izaugsme un nodarbinātība” 2.2.1.specifiskā atbalsta mērķa “Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.1.pasākuma “Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” īstenošanas noteikumi” sākotnējās ietekmes novērtējuma ziņojuma pielikumā Nr.3 “Indikatīvais 2.2.1.1.pasākuma “Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” projektu iesniegumu atlases 1.kārtas projektu saraksts”, nodrošināt detalizēta projekta apraksta sagatavošanu atbilstoši metodikai par projektu iekļaušanu informācijas un komunikācijas tehnoloģiju mērķarhitektūrā un publiskās pārvaldes informācijas sistēmu konceptuālajā arhitektūrā definētajiem principiem un līdz 2016.gada 30.decembrim iesniegt Vides aizsardzības un reģionālās attīstības ministrijā.

Ziņojuma mērķis ir informēt Ministru kabinetu par SAM 2.2.1. pasākumu ietvaros iesniegto detalizēto projektu aprakstu progresu.

Ministru kabineta 2016.gada 10.februāra rīkojuma Nr.136 (prot. Nr. 5 32. §) „Par informācijas sabiedrības attīstības pamatnostādņu ieviešanu publiskās pārvaldes informācijas sistēmu jomā” (turpmāk – rīkojums Nr.136) 5.punkts nosaka, ka ar šā Ministru kabineta rīkojuma apstiprināšanas dienu darbības programmas „Izaugsme un nodarbinātība” 2.2.1. specifiskā atbalsta mērķa „Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” projektu iesniedzēji detalizēto projektu aprakstu sagatavo atbilstoši metodikai par projektu iekļaušanu IKT mērķarhitektūrā un publiskās pārvaldes informācijas sistēmu konceptuālajā arhitektūrā definētajiem principiem un iesniedz Vides aizsardzības un reģionālās attīstības ministrijā.

SAM 2.2.1. pasākumu projektu atlases 1.kārtas detalizēto projektu aprakstu izvērtēšana tiek veikta, ievērojot Ministru kabineta 2015. gada 17. novembra noteikumus Nr.653 „Darbības programmas „Izaugsme un nodarbinātība” 2.2.1.specifiskā atbalsta mērķa „Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.1.pasākuma „Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” īstenošanas noteikumi” (turpmāk – noteikumi Nr.653).

Saskaņā ar noteikumu Nr.653 4.punktu sarakstu ar SAM 2.2.1.pasākumu ietvaros atbalstāmajiem projektiem un to finansējuma apmēru pasākumam pieejamā finansējuma ietvaros valsts informācijas un komunikācijas tehnoloģiju pārvaldības organizācija (Vides aizsardzības un reģionālās attīstības ministrija (turpmāk - VARAM)) iekļauj informācijas un komunikācijas tehnoloģiju mērķarhitektūrā un iesniedz apstiprināšanai Ministru kabinetā.

Saskaņā ar rīkojuma Nr.136 4.3.punktu VARAM kā valsts informācijas un komunikācijas tehnoloģiju valsts pārvaldības organizācijai turpmākās IKT mērķarhitektūras versijas virzīt apstiprināšanai Ministru kabinetā kā Ministru kabineta lietas.

Ziņojumā ir sniegts pārskats par SAM 2.2.1.pasākumu ietvaros iesniegto detalizēto projektu aprakstu progresu.

1. **SITUĀCIJAS APRAKSTS**

Atbilstoši noteikumu Nr.653 anotācijas 3.pielikumam 1.kārtā tiek plānots iesniegt 38 detalizēto projektu aprakstus, kurus VARAM saskaņā ar Ministru kabineta 2016.gada 2.februāra sēdes protokollēmumu Nr.5 (32.§) “Rīkojuma projekts “Par informācijas sabiedrības attīstības pamatnostādņu ieviešanu publiskās pārvaldes informācijas sistēmu jomā. Mērķarhitektūra v1.0” jāiesniedz līdz 2016.gada 30.decembrim.

Uz ziņojuma sagatavošanas brīdi SAM 2.2.1. ietvaros ir atzīmējama turpmāk aprakstītā projektu virzība.

Kopumā no SAM 2.2.1. pasākumu projektu atlases 1.kārtai apstiprinātiem 38 projektiem:

1. Ministru kabinetā ir pieņemti lēmumi (izdoti rīkojumi) par šādu 5 projektu iekļaušanu valsts vienotajā IKT mērķarhitektūrā:

Tabula Nr.1

|  |  |  |  |  |
| --- | --- | --- | --- | --- |
| Nr. p/k | Nozares ministrija/ institūcija | Projekta nosaukums | Apstiprinā-tais  finansējums  (milj. EUR) | MK sēdes datums |
| 1. | Vides aizsardzības un reģionālās attīstības ministrija | Publiskās pārvaldes informācijas un komunikāciju tehnoloģiju arhitektūras pārvaldības sistēma 1.kārta | 4,5 | 02.02.16.  protok. Nr.5, 32.§ |
| 2. | Valsts ieņēmumu dienests | Nodokļu informācijas pakalpojumu modernizācija MAIS kodols | 4,5 | 02.08.16., protok. Nr.38, 33.§ |
| 3. | Centrālā statistikas pārvalde | Oficiālās statistikas portāls | 0,5 | 04.10.16.,  protokols Nr.50, 28.§ |
| 4. | Labklājības ministrija | Deinstitucionalizācijas procesu atbalsta sistēma (1.kārta) | 1,7 | 04.10.16.,  protokols Nr.50, 21.§ |
| 5. | Kultūras informācijas sistēmu centrs | Mašīntulkošana | 2,0 | 04.10.16., protokols Nr.50,  22.§ |

1. Ir iesniegti VARAM un izvērtēšanas un saskaņošanas procesā atrodas šādu 22 projektu detalizētie apraksti:

Tabula Nr.2

|  |  |  |  |
| --- | --- | --- | --- |
| Nr. p/k | Nozares ministrija/ institūcija | Projekta nosaukums | Plānotais finansējums  (milj. EUR) |
| 6. | Valsts ieņēmumu dienests | E-muita | 4,5 |
| 7. | Iekšlietu ministrija | Vienota kontaktu centra platforma operatīvo dienestu darba atbalstam un publisko pakalpojumu piegādei | 5,0 |
| 8. | Iekšlietu ministrija | Loģiski vienotais datu centrs | 4,5 |
| 9. | Pilsonības un migrācijas lietu pārvalde | Fizisko personu datu pakalpojumu modernizācija | 5,0 |
| 10. | Labklājības ministrija | Labklājības nozares IKT centralizācija | 2,0 |
| 11. | Valsts kanceleja | Vienotais tiesību aktu projektu izstrādes un saskaņošanas portāls | 1,0 |
| 12. | Valsts reģionālās attīstības aģentūra | E-iepirkumu un e-izsoļu platformas attīstība | 2,0 |
| 13. | Latvijas Valsts radio un televīzijas centrs | E-identitātes un E-paraksta risinājuma attīstība | 3,5 |
| 14. | Latvijas valsts radio un televīzijas centrs | LVDC tīkls, drošības platforma un LVDC “koplietošanas daļa” | 4,0 |
| 15. | Valsts vides dienests | Vides monitoringa un kontroles sistēmas pilnveidošana | 1,5 |
| 16. | Latvijas Nacionālā bibliotēka | Kultūras mantojuma satura digitalizācija (1.kārta) (projekts tiks īstenots 2.2.1.2. pasākuma “Kultūras mantojuma digitalizācija” ietvaros, taču uz to attiecas vienotās informācijas un komunikāciju tehnoloģiju mērķarhitektūras ieviešanas principi) | 8,0 |
| 17. | Valsts sociālās apdrošināšanas aģentūra | Eiropas sadarbspēja (LM un VM) | 2,6 |
| 18. | Valsts reģionālās attīstības aģentūra | Pakalpojumu sniegšanas un pārvaldības platforma | 4,5 |
| 19. | Valsts reģionālās attīstības aģentūra | Vienotā datu telpa | 4,0 |
| 20. | Valsts reģionālās attīstības aģentūra | Teritoriālās attīstības plānošanas procesu un informācijas sistēmas attīstība | 1,0 |
| 21. | Zemkopības ministrija | Zemkopības ministrijas un tās pakļautībā esošo iestāžu IKT attīstība. 1.kārta | 5,0 |
| 22. | Labklājības ministrija | Darbaspēka piedāvājuma un pieprasījuma prognozēšanas un monitoringa sistēmas izveide | 1,2 |
| 23. | Tiesu administrācija | Tiesu IS attīstība | 2,0 |
| 24. | Prokuratūra | Prokuratūras IS ProIS attīstība | 2,0 |
| 25. | Ieslodzījumu vietu pārvalde | Ieslodzījuma vietu pārvaldes informācijas sistēmas pilnveidošana | 0,5 |
| 26. | Probācijas dienests | Probācijas lietu uzskaites sistēmas pilnveidošana | 0,5 |
| 27. | Pašvaldību kompetenču centri | Koplietošanas IKT resursu attīstība pašvaldību vajadzībām | 1,5 |

1. Izvērtēšanai vēl nav iesniegti šādu 11 projektu detalizētie apraksti:

Tabula Nr.3

|  |  |  |  |
| --- | --- | --- | --- |
| Nr. p/k | Nozares ministrija/ institūcija | Projekta nosaukums | Plānotais finansējums  (milj. EUR) |
| 28. | Ekonomikas ministrija | Būvniecības procesu un IS attīstība (1.kārta) | 1,7 |
| 29. | Ekonomikas ministrija | Vienotās darba vides izveide visā EM resorā | 0,5 |
| 30. | Latvijas Investīciju un attīstības aģentūra | Latvijas eksporta un investīciju informācijas sistēma | 0,5 |
| 31. | Izglītības un zinātnes ministrija | VIIS attīstība - izglītības monitoringa sistēmas izveide | 1,0 |
| 32. | Korupcijas novēršanas un apkarošanas birojs | Partiju finanšu datu bāzes (PFDB) attīstība (1.kārta) | 0,15 |
| 33. | Valsts kanceleja | Personāla vadības platforma | 2,0 |
| 34. | Nacionālais veselības dienests | Veselības nozares informācijas sistēmu (reģistri) modernizācija, attīstība un integrācija ar e-veselības informācijas sistēmu | 5,0 |
| 35. | Nacionālais veselības dienests | Vienotās veselības nozares elektroniskās informācijas sistēmas tālāka pilnveidošana, sasaistot to ar personas identifikāciju | 5,0 |
| 36. | Neatliekamās medicīniskās palīdzības dienests | Vienotās neatliekamās medicīniskās palīdzības un katastrofu medicīnas vadības informācijas sistēmas attīstība (1.kārta) | 1,0 |
| 37. | Veselības ministrija | Veselības ministrijas un padotības iestāžu IKT centralizācijas atbalsts | 3,5 |
| 38. | Valsts tiesu medicīnas ekspertīžu centrs | Tiesu medicīnas ekspertīzes un izpētes procesu optimizācija un attīstība | 0,3 |

Līdz šim ne par vienu no iesniegtajiem projektu detalizētajiem aprakstiem VARAM nevarēja sniegt pozitīvu atzinumu par iekļaušanu valsts vienotajā IKT mērķarhitektūrā jau pēc pirmās detalizētā apraksta iesniegšanas reizes. Saskaņošanas procesam nepieciešamas divas vai pat trīs iterācijas. Balstoties uz pašreizējo pieredzi, projektu detalizētajos aprakstos ir konstatējamas nepilnības šādās jomās:

* risināmo problēmu, mērķu, iznākumu un rezultātu formulēšana, pārliecinoši atklājot to savstarpējo saistību;
* ar pilnveidojamiem procesiem saistīto funkciju deleģējuma un normatīvā regulējuma problēmas un to risinājumu veidi;
* projektu ekonomiskās lietderības analīze, tajā skaitā ietekme uz sistēmu uzturēšanas izmaksām;
* nepilnīga izpratne par publiskās pārvaldes darbības procesu pilnveidošanas/digitalizācijas prasībām;
* digitalizējamo publisko pakalpojumu un attīstāmo koplietošanas pakalpojumu kvalifikācijas prasības.

Papildus iepriekš minētajām nepilnībām projektu satura izklāstā detalizētajā aprakstā un tā strukturētajā pielikumā, projektu virzību kavē arī atsevišķu būtisku, potenciāli koplietojamu arhitektūras elementu iztrūkums. Pirmkārt, tas ir attiecināms uz valsts un pašvaldības tīmekļa vietņu koplietošanas risinājumiem un, otrkārt, – uz unificētiem risinājumiem pašvaldību informācijas sistēmu integrācijai ar SAM 2.2.1. 1.kārtas ietvaros īstenoto projektu ietvaros pilnveidojamiem valsts reģistru, koplietošanas platformu un citu valsts informācijas sistēmu risinājumiem.

Attiecībā uz valsts un pašvaldību iestāžu tīmekļvietņu vienoto risinājumu, tā attīstība šobrīd ir ieplānota tikai SAM 2.2.1. 2.kārtas ietvaros, tāpēc atsevišķu – sadrumstalotu tīmekļa vietņu risinājumu attīstības nesaskaņošana, nenorādot projektu iesniedzējus apmierinošus risinājuma ieviešanas termiņus, izraisa pamatotus konfliktus.

Līdzīga situācija ir pašvaldību informācijas sistēmu attīstības jomā. SAM 2.2.1. pasākumu pirmās kārtas indikatīvajā sarakstā iekļautā pašvaldību kompetenču centru īstenojamā projekta apjoms nav pietiekams, lai apmierinātu pašvaldību informācijas sistēmu integrācijas ar SAM 2.2.1. pasākumu 1.kārtas projektu ietvaros attīstāmām koplietošanas platformām un pilnveidojamām valsts informācijas sistēmām. Tāpēc pašvaldību organizācijas ir spiestas kategoriski pieprasīt pašvaldību risinājumu integrācijas komponentu iekļaušanu atsevišķās valsts informācijas sistēmas attīstošajos projektos, kas vairumā gadījumu nav racionāli ne no projektu darba organizācijas, ne optimāla tehnoloģiskā rezultāta sasniegšanas viedokļa.

1. **PRIEKŠLIKUMI.**

Ņemot vērā iepriekš minētos apstākļus, VARAM piedāvā šādu turpmāko rīcību:

1. lai nodrošinātu SAM 2.2.1. pasākumu projektu detalizēto aprakstu apmierinošu kvalitāti, nodrošinot iespējas pilnvērtīgi uzraudzīt šo projektu ietvaros izstrādājamo risinājumu iekļaušanos valsts vienotajā IKT arhitektūrā, kā arī nodrošinātu SAM 2.2.1. pasākumu kopējo mērķu sasniegšanas uzraudzību, turpināt īstenot pašreizējo projektu sagatavošanas un saskaņošanas kārtību, ko nosaka Ministru kabineta 2016.gada 10.februāra rīkojums Nr.136 (prot. Nr. 5 32. §) „Par informācijas sabiedrības attīstības pamatnostādņu ieviešanu publiskās pārvaldes informācijas sistēmu jomā” un VARAM 2016.gada 14.janvāra metodika “[Metodika projektu iekļaušanai IKT mērķarhitektūrā](http://www.varam.gov.lv/in_site/tools/download.php?file=files/text/Finansu_instrumenti/koh_f/nac_prog_2014_2020/221//0131_160523235028_001.pdf)”.
2. Ņemot vērā to, ka SAM 2.2.1. pasākumu 1.kārtas projektu faktiskā virzība atpaliek no iepriekš plānotās, kā arī kritisko nepieciešamību pēc centralizētiem risinājumiem pašvaldību informācijas sistēmu sadarbspējas un publiskās pārvaldes tīmekļa vietņu jomās, paātrināt projektu “Valsts un pašvaldību iestāžu tīmekļvietņu vienotā platforma” un “Pašvaldību klientu apkalpošanas un pakalpojumu Informācijas pārvaldības risinājums” pārcelšanu no 2.kārtas uz 1.kārtu.

Projektu “Valsts un pašvaldību iestāžu tīmekļvietņu vienotā platforma” un “Pašvaldību klientu apkalpošanas un pakalpojumu Informācijas pārvaldības risinājums” ideju izklāsti ir pievienoti pielikumos.

Priekšikumi ir izskatīti un atbalstīti Informācijas sabiedrības padomes 2016.gada 12.oktobra sēdē.

Pēc projektu iesniegumu atlases 1.kārtas projektu izvērtēšanas, VARAM 2017.gada 1.ceturksnī veiks SAM 2.2.1. atlases 1.kārtas projektu īstenošanas gaitas un rezultātu analīzi, kā arī sagatavos priekšlikumus par augstākās prioritātes 2.kārtas projektu virzības paātrināšanu un līdz 2017.gada 2.maijam iesniegs tos izskatīšanai Ministru kabinetā.

Iesniedzējs:

Vides aizsardzības un reģionālās attīstības ministrs K.Gerhards

Vīza:

valsts sekretārs R.Muciņš

21.11.2016. 11:30

1740

Vineta Brūvere

67021575, [vineta.bruvere@varam.gov.lv](mailto:vineta.bruvere@varam.gov.lv)